《五言出都》
宋代·沈遘

十年中都官，未审去宫阙。一朝使万里，驿骑催早发。

徘徊景阳使，瞻望未央闼。高城接浮云，佳气正蟠郁。

我马何迟迟，中情屡如失。王事戒靡盬，臣心敢它恤。

曷月还归哉，归期幸可必。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。